Bampangi ya Yozefi me vutuka sambu na kubaka Yakobi (16-28)
45 Ebuna Yozefi lendaka diaka ve kudiyala na ntwala ya bansadi na yandi yonso.+ Yo yina yandi tubaka na ndinga ya ngolo nde: “Bantu yonso kukatuka na ntwala na mono!” Muntu ya nkaka ve bikalaka ti Yozefi ntangu yandi vandaka kudimonisa na bampangi na yandi.+2 Ebuna yandi yantikaka kudila ngolo kibeni, yo yina bantu ya Ezipte waka yo mpi nzo ya Farao waka yo.3 Nsuka-nsuka, Yozefi tubilaka bampangi na yandi nde: “Mono kele Yozefi. Keti tata na mono kele kaka na luzingu?” Kansi bampangi na yandi kukaka ve kupesa yandi mvutu ata fioti, sambu bo yitukaka ngolo sambu na yandi.4 Ebuna Yozefi tubilaka bampangi na yandi nde: “Pardo, beno pusana pene-pene na mono.” Mpi bo pusanaka pene-pene na yandi.Ebuna yandi tubaka nde: “Mono kele mpangi na beno Yozefi, yina beno tekaka na Ezipte.+5 Kansi ntangu yai, beno kudiyangisa ve mpi beno kudipesana ve foti sambu beno tekaka mono awa; sambu Nzambi tindaka mono na ntwala na beno sambu na kutanina luzingu.+6 Yai mvula ya zole yina nzala kele na insi,+ mpi me bika diaka bamvula tanu yina bantu ta bundula ve ntoto mpi ta katula ve bambuma.7 Kansi Nzambi tindaka mono na ntwala na beno sambu na kutanina sambu na beno bantu ya me bikala+ na ntoto* mpi sambu na kugulusa beno kibeni, beno bikala na luzingu.8 Yo yina, beno ve bantu tindaka mono awa, kansi Nzambi ya kieleka, sambu na kutula mono mfumu ya bandongisi* ya Farao, mfumu ya nzo na yandi ya mvimba, mpi muntu yina ke yala insi ya mvimba ya Ezipte.+9 “Beno vutuka nswalu na tata na mono, mpi beno fwete tubila yandi nde, ‘Mwana na nge Yozefi me tuba nde: “Nzambi me tula mono mfumu ya Ezipte ya mvimba.+ Kwisa kukulumuka kisika mono kele. Kusukinina ve.+10 Nge fwete zinga na insi ya Goshene,+ kisika nge ta vanda pene-pene na mono, nge, bana na nge, bantekolo na nge, mameme na nge, bangombe na nge, mpi bima na nge yonso.11 Mono ta pesaka nge madia kuna, sambu yo ta vanda diaka ti bamvula tanu ya nzala.+ Kana ve, nge ti nzo na nge mpi bima na nge yonso ta fwa na nzala.”’12 Beno mpi mpangi na mono Benyamini lenda mona ntangu yai ti meso na beno mosi nde mono kibeni muntu ke solula ti beno.+13 Yo yina, beno fwete zabisa tata na mono nkembo na mono yonso na Ezipte mpi bima yonso ya beno me mona. Ntangu yai, beno sasuka mpi beno nata tata na mono awa.”14 Ebuna yandi yambaka* mpangi na yandi Benyamini mpi yantikaka kudila; mpi Benyamini dilaka ntangu Yozefi simbaka yandi na nkingu.+15 Ebuna yandi pesaka bampangi na yandi yonso beze mpi dilaka na mapeka na bo, na nima bampangi na yandi solulaka ti yandi.16 Nsangu kumaka na nzo ya Farao nde: “Bampangi ya Yozefi me kwisa!” Yo vandaka diambu ya mbote na meso ya Farao mpi ya bansadi na yandi.17 Yo yina, Farao tubilaka Yozefi nde: “Zabisa bampangi na nge nde, ‘Beno sala mutindu yai: Beno tula bima na zulu ya bambisi na beno ya ke nataka kilo, beno kwenda na insi ya Kanana,18 mpi beno baka tata na beno mpi bantu ya banzo na beno, ebuna beno kwisa awa. Mono ta pesa beno bima ya mbote ya insi ya Ezipte, mpi beno ta dia bima ya kuluta mbote* ya insi yai.’+19 Mono ke songa nge na kuzabisa bo+ nde: ‘Beno sala mutindu yai: Beno baka bapusu-pusu+ na insi ya Ezipte sambu na bana na beno mpi bankento na beno, mpi beno fwete nata tata na beno na pusu-pusu mosi mpi beno kwisa awa.+20 Beno kudiyangisa ve sambu na bima na beno,+ sambu kitini ya kuluta mbote ya insi ya mvimba ya Ezipte kele ya beno.’”21 Ebuna bana ya Izraele salaka mutindu yina, mpi Yozefi pesaka bo bapusu-pusu na kulanda bantuma ya Farao, mpi yandi pesaka bo madia sambu na nzietelo.22 Yandi pesaka konso muntu bilele ya mpa, kansi yandi pesaka Benyamini mbongo 300 ya bibende mpi bilele tanu ya mpa.+23 Yandi tindilaka tata na yandi bima yai: bampunda kumi yina nataka bima ya mbote ya Ezipte mpi bampunda ya bankento kumi yina natilaka tata na yandi bambuma, mampa, mpi madia sambu na nzietelo.24 Ebuna yandi pesaka bampangi na yandi nzila ya kukwenda, mpi ntangu bo vandaka kukwenda, yandi tubilaka bo nde: “Beno kudiwila ve makasi na nzila.”+25 Ebuna bo katukaka na Ezipte mpi bo kumaka na insi ya Kanana kisika tata na bo Yakobi vandaka.26 Ebuna bo songaka yandi nde: “Yozefi kele kaka na luzingu, mpi yandi muntu kele mfumu ya insi ya mvimba ya Ezipte!”+ Kansi yandi monaka yo mpamba, sambu yandi ndimaka bo ve.+27 Ntangu bo songaka yandi mambu yonso yina Yozefi tubilaka bo mpi ntangu yandi monaka bapusu-pusu yina Yozefi tindaka sambu na kunata yandi, mpeve ya tata na bo Yakobi yantikaka kuzinga diaka.28 Ebuna Izraele tubaka na ndinga ya ngolo nde: “Yo me fwana! Mwana na mono Yozefi kele kaka na luzingu! Mono fwete kwenda mpi kumona yandi na ntwala nde mono fwa!”+
kon_Latn kon_Latn